text: Konkurrence om at tiltrække politielever
  14 april 2011 kl. 13.08
  De ansatte på landets politistationer har skruet charmen på for at tiltrække politielever.
  Lokalstationerne under Sydøstjyllands Politi og Syd- og Sønderjyllands Politi holder frem til september informationsmøder med kommende kandidater til politiskolen.
  Sidste år blev 556 elever optaget. Antallet er ikke fastsat for i år, men det bliver formentlig lavere.
  Uddannelsen tager tre år. Hidtil har politielever fået fuld løn i uddannelsestiden, men der er slut.
  Under de to forløb på politiskolen på hver ni måneder må de nøjes med SU på 5.519 kroner om måneden. Lønnen i praktiktiden er på 23.400 kroner plus omkring 2.000 kroner i tillæg for arbejde aften/nat og weekend.
  
  Tilknyttes lokalstation
  Politieleverne er tilknyttet en lokalstation i deres praktiktid, og de enkelte stationer er afhængig af deres arbejdskraft. For eksempel har stationen i Aabenraa 15 elever af en samlet styrke på 100.
  - Fra første dag i praktiktiden kommer eleverne ud at køre med en uddannet kollega, fortæller politiassistent Tine Thidemann, Aabenraa.
  Især de jyske stationer skal gøre sig lækre for eleverne, da de fleste foretrækker at arbejde i København. Det gælder også for de elever, som kommer fra Jylland.
  Politiet har en stort underskud af kvinder og danskere med en udenlandsk baggrund.
  Kvinder udgør kun 10-11 procent af politistyrken, og andelen af politifolk med en udenlandsk familiebaggrund er mindre.
  Sidste år dumpede 34 procent af kvinderne ved den fysiske prøve.
  